
บทคัดย่อ

	งานนี้มีวัตถุประสงค์เพื่อศึกษาอัตราส่วนของเปลือกกล้วยและไดอะตอมไมต์ที่เหมาะสมเพื่อขึ้นรูปเป็นวัสดุรูพรุนด้วยกระบวนการ freeze drying และการเคลือบวัสดุรูพรุนจากสารสกัดจากเปลือกไม้สนเพื่อเพิ่มคุณสมบัติ hydrophobic แบ่งการทดลองเป็น 3 ตอน ได้แก่ ตอนที่ 1 ศึกษาอัตราส่วนของเปลือกกล้วยและไดอะตอมไมต์ที่เหมาะสมเพื่อขึ้นรูปเป็นวัสดุรูพรุนด้วยกระบวนการ freeze drying พบว่าอัตราส่วนของเปลือกกล้วยและไดอะตอมไมต์ที่อัตราส่วน 5:8 ให้ลักษณะรูพรุนที่สม่ำเสมอและต่อเนื่อง โดยมีขนาดรูพรุนเฉลี่ยที่ 198.6 ± 20.6 m ซึ่งไม่แตกต่างอย่างมีนัยสำคัญกับช่องว่างระหว่างเส้นใยของวัสดุดูดซับแบบโพลีโพรพิลีน ตอนที่ 2 ศึกษาการเคลือบวัสดุรูพรุนด้วยสารสกัดจากเปลือกไม้สนด้วยตัวทำละลายแต่ละชนิด พบว่าสารสกัดจากตัวทำละลาย Butanol ให้ประสิทธิภาพ hydrophobic ดีที่สุด โดยมีขนาดมุมสัมผัสเฉลี่ย 122.76 ± 1.45 องศา ตอนที่ 3 ทดสอบประสิทธิภาพของแผ่นดูดซับน้ำมันและสารเคมีเหลวที่พัฒนาขึ้นเปรียบเทียบกับวัสดุดูดซับแบบโพลีโพรพิลีนทางการค้า พบว่า วัสดุดูดซับแบบรูพรุนสูงมีประสิทธิภาพในการดูดซับน้ำมันเบนซินได้ดีที่สุด รองลงมาคือน้ำมันดีเซล น้ำมันหมู และน้ำมันพืช ตามลำดับ และสามารถนำกลับมาใช้ซ้ำได้โดยแผ่นดูดซับน้ำมันและสารเคมีเหลวนี้สามารถช่วยลดต้นทุนการจัดการปัญหาน้ำมันรั่วไหล และสามารถนำไปต่อยอดในเชิงพาณิชย์เป็นวัสดุทางเลือกที่เพิ่มมูลค่าให้กับวัสดุเหลือใช้ทางการเกษตรด้วย 

คำสำคัญ : เปลือกกล้วย,ไดอะตอมไมต์,การฟรีซดราย,วัสดุรูพรุน

1.บทนำ
ปัญหาน้ำมันรั่วไหลและการปนเปื้อนของสารเคมีเหลวในแหล่งน้ำเป็นปัญหาสิ่งแวดล้อมที่สำคัญ ซึ่งส่งผลกระทบต่อระบบนิเวศ สิ่งมีชีวิตในน้ำ และกิจกรรมทางเศรษฐกิจของมนุษย์ เช่น การประมงและการท่องเที่ยว (กรมทรัพยากรทางทะเลและชายฝั่ง, 2565) การจัดการคราบน้ำมันจำเป็นต้องใช้วัสดุดูดซับที่มีประสิทธิภาพในการดูดซับน้ำมันได้อย่างรวดเร็วและสามารถเลือกดูดซับน้ำมันมากกว่าน้ำ วัสดุดูดซับทั่วไปในปัจจุบันผลิตจากโพลิเมอร์สังเคราะห์ เช่น โพลีโพรพิลีน ซึ่งแม้จะมีประสิทธิภาพในการดูดซับน้ำมันสูง แต่ก่อให้เกิดปัญหาขยะพลาสติกและไม่สามารถย่อยสลายได้ในสิ่งแวดล้อม (Huang, 2025; Ukpanah, 2567)  


งานวิจัยจึงมุ่งเน้นการใช้ประโยชน์จากวัสดุเหลือใช้ทางธรรมชาติที่มีศักยภาพในการดูดซับน้ำมัน โดยเฉพาะเปลือกกล้วยซึ่งมีสารลิกนินที่มีสมบัติไม่ชอบน้ำ และไดอะตอมไมต์ที่มีโครงสร้างรูพรุนตามธรรมชาติซึ่งมีคุณสมบัติในการช่วยดูดซับ งานวิจัยนี้จึงมีจุดประสงค์เพื่อ 1) เพื่อศึกษาอัตราส่วนของเปลือกกล้วยและไดอะตอมไมต์ที่เหมาะสมเพื่อขึ้นรูปเป็นวัสดุรูพรุน 2) เพื่อศึกษาตัวทำละลายในการสกัดสาร hydrophobic จากเปลือกไม้สนเพื่อเคลือบวัสดุรูพรุน 3) เพื่อทดสอบประสิทธิภาพของแผ่นดูดซับคราบน้ำมันและสารเคมีแบบรูพรุนสูงจากเปลือกกล้วยและไดอะตอมไมต์ เปรียบเทียบกับวัสดุดูดซับแบบโพลีโพรพิลีนทางการค้า

2.วิธีการดำเนินงาน

กระบวนการวิจัยถูกออกแบบอย่างเป็นระบบ โดยแบ่งการดำเนินงานออกเป็น 3 ส่วนหลัก ได้แก่ (1) การเตรียมและวิเคราะห์อัตราส่วนของเปลือกกล้วยและไดอะตอมไมต์ (2) การเตรียมสารสกัดจากเปลือกไม้สน และ (3) การทดสอบประสิทธิภาพของวัสดุดูดซับแบบรูพรุนสูงที่เคลือบสารสกัดจากเปลือกไม้สน


การเตรียมและวิเคราะห์อัตราส่วนของเปลือกกล้วยและ ไดอะตอมไมต์
เปลือกกล้วยเตรียมโดยการนำเปลือกกล้วยมาทำปฏิกิริยากับสารละลายโซเดียมไฮดรอกไซด์ 2 % w/v เป็นเวลา 45 นาที แล้วไปอบที่อุณหภูมิ 60 องศาเซลเซียส นำไปผสมกับไดอะตอมไมต์ในอัตราส่วน 4:7 4:8 5:8 6:8 และ 6:9
การเตรียมสารสกัดจากเปลือกไม้สน
สารสกัดจากเปลือกไม้สนเตรียมได้จากการนำเปลือกไม้สนที่อบแห้งและบดละเอียดใส่ลงบีกเกอร์ เติมตัวทำละลายแต่ละชนิด คือ Ethanol Butanol Isopropyl และ น้ำ ปริมาตร 200 มิลลิลิตร อุณหภูมิ 60 องศาเซลเซียส เวลา 30 นาที นำวัสดุรูพรุนไปเคลือบ แล้วอบที่อุณหภูมิ 60 นาที
การทดสอบประสิทธิภาพของวัสดุดูดซับแบบรูพรุนสูงที่เคลือบสารสกัดจากเปลือกไม้สน
นำวัสดุดูดซับแบบรูพรุนที่ดีที่สุดมาเปรียบเทียบกับวัสดุดูดซับแบบโพลีโพรพิลีน ประเมินประสิทธิภาพโดย (1) ประสิทธิภาพการดูดซับน้ำมันและสารเคมีเหลวชนิดไม่มีขั้ว (2) อัตราการดูดซับน้ำมันดิบสังเคราะห์ และ (3) การทดสอบประสิทธิภาพการนำกลับมาใช้ซ้ำ
ทดสอบประสิทธิภาพของแผ่นดูดซับคราบน้ำมันและสารเคมีเหลวชนิดไม่มีขั้วแบบรูพรุนสูงจากเปลือกกล้วยและไดอะตอมไมต์ เปรียบเทียบกับวัสดุดูดซับแบบโพลีโพรพิลีนทางการค้า
การทดลองนี้นำวัสดุดูดซับที่มีประสิทธิภาพดีที่สุดจากตอนที่ 1 และตอนที่ 2 มาเปรียบเทียบกับวัสดุดูดซับโพลีโพรพิลีนเชิงพาณิชย์เพื่อประเมินประสิทธิภาพการดูดซับน้ำมันและสารเคมีเหลวชนิดไม่มีขั้ว โดยใช้น้ำมันดิบสังเคราะห์ที่เตรียมจากน้ำมันดีเซลผสมน้ำมันเครื่องใช้แล้วให้มีความหนืดใกล้เคียงน้ำมันดิบ ทำการทดสอบโดยวางวัสดุขนาด 10×10 เซนติเมตรลงในระบบน้ำ-น้ำมัน เพื่อศึกษาความสามารถในการเลือกซับจากการเปรียบเทียบการเพิ่มขึ้นของน้ำหนักเมื่อดูดซับน้ำมันและน้ำ ศึกษาอัตราการดูดซับน้ำมันที่ช่วงเวลา 5, 10, 20, 60 และ 300 วินาที โดยคำนวณจากการเปลี่ยนแปลงน้ำหนักต่อเวลา รวมทั้งประเมินประสิทธิภาพการนำกลับมาใช้ซ้ำโดยแช่วัสดุ 5 นาที บีบน้ำมันออก และทดสอบซ้ำ 3 ครั้ง เพื่อนำค่าการเพิ่มน้ำหนักมาวิเคราะห์ความสามารถในการเลือกซับในแต่ละรอบการใช้งาน
3.ผลและอภิปรายผลการทดลอง

ตารางที่ 1 ขนาดรูพรุนที่ได้จากการขึ้นรูปวัสดุรูพรุน
	อัตราส่วน
	ขนาดรูพรุน

	วัสดุดูดซับโพลีโพรพิลีน
	212.6 ± 15.2

	4:7
	170.2 ± 19.6*

	4:8
	198.6 ± 20.2

	5:8
	198.6 ± 20.6


หมายเหตุ: *p ≤ 0.05
ผลการวิเคราะห์อัตราส่วนที่เหมาะสมในการขึ้นรูปวัสดุรูพรุน พบว่าอัตราส่วนของเปลือกกล้วยและไดอะตอมไมต์ที่ 5:8 ให้ขนาดรูพรุนที่ 198.6 ±  20.6ซึ่งไม่แตกต่างอย่างมีนัยสำคัญกับช่องว่างระหว่างเส้นใยของวัสดุดูดซับแบบโพลีโพรพิลีน เนื่องจากไดอะตอมไมต์เป็นวัสดุที่มีรูพรุนสูง จึงทำหน้าที่เป็นตัวสร้างช่องว่างรูพรุน (Zhang, Y., 2018) ส่วนเปลือกกล้วยมีเส้นใยเซลลูโลสและลิกนิน ซึ่งเป็นโครงสร้างหลักในการดูดซับน้ำมัน
ตารางที่ 2 การดูดซับน้ำมันของวัสดุรูพรุน
	อัตราส่วน
	ประสิทธิภาพการดูดซับน้ำมัน (ร้อยละ)

	4:7
	302.32*

	4:8
	605.43

	5:8
	697.74

	6:8
	449.56*

	6:9
	420.78*

	โพลีโพรพิลีน
	943.54


หมายเหตุ: *p ≤ 0.05	
จากตารางที่ 2 ประสิทธิภาพการดูดซับน้ำมันของวัสดุรูพรุนอัตราส่วน 5:8 มีร้อยละการดูดซับที่ 697.74 ซึ่งเป็นค่าการดูดซับที่สูงเมื่อเทียบกับข้อมูลอ้างอิง ในขณะที่อัตราส่วน 4:8 ให้การดูดซับน้ำมันต่ำกว่า เนื่องจากปริมาณเปลือกกล้วยที่น้อยทำให้ลิกนินที่เป็นส่วนหลักในการดูดซับน้ำมันลดลง (จันทิมา แช่มช้อย, 2565) 
การวิเคราะห์ผลสารสกัดจากเปลือกไม้สน
การทดสอบคุณสมบัติทางกายภาพของสารสกัดจากเปลือกไม้สนทั้ง 4 ตัวทำละลาย พบว่า ชนิดของตัวทำละลายมีผลโดยตรงต่อประสิทธิภาพของสารสกัด
ตารางที่ 3 ประสิทธิภาพของสารสกัดจากเปลือกไม้สน
	ตัวทำละลาย
	ประสิทธิภาพ hydrophobic (องศา)
	การดูดซับน้ำมัน (g/g)

	Butanol
	122.76 ± 1.45*
	78.62 ± 5.31*

	Isopropyl
	95.22 ± 3.21
	68.37 ± 6.32

	Ethanol
	34.76 ± 5.54
	47.58 ± 2.51

	น้ำ
	12.09 ± 4.02
	34.31 ± 4.28


หมายเหตุ: *p ≤ 0.05
	จากผลการทดลอง Butanol เป็นตัวทำละลายที่ให้ผลการสกัดสาร hydrophobic จากเปลือกไม้สนดีที่สุด กล่าวคือมีประสิทธิภาพ hydrophobic 122.76 ± 1.45 และมีประสิทธิภาพการดูดซับน้ำมันดีเซล 78.62 ± 5.31 g/g เนื่องจาก Butanol เป็นตัวทำละลายที่มีขั้วเพราะมีโซ่คาร์บอนที่ยาว ซึ่งมีส่วนช่วยในการละลายสารที่ไม่ชอบน้ำได้ดี (Reetz, 2021)
ตารางที่ 4 ประสิทธิภาพการดูดซับน้ำมันและสารเคมีเหลวชนิดไม่มีขั้วแต่ละชนิดของวัสดุดูดซับรูพรุนสูงและวัสดุดูดซับแบบโพลีโพรพิลีน

	ชนิดน้ำมัน
	วัสดุดูดซับรูพรุนสูง (g/g)
	วัสดุดูดซับแบบโพลีโพรพิลีน (g/g)

	น้ำมันดีเซล
	78.43 ± 2.76
	79.34 ± 2.56

	น้ำมันพืช
	69.90 ± 4.21
	65.90 ± 9.21

	น้ำมันหมู
	74.76 ± 4.32
	73.86 ± 5.32

	น้ำมันเบนซิน
	82.21 ± 7.12*
	82.21 ± 5.12*

	น้ำมันดิบสังเคราะห์
	75.84 ± 6.79
	76.43 ± 7.12

	น้ำ
	32.54 ± 5.32
	39.43 ± 01


หมายเหตุ: *p ≤ 0.05
จากตารางที่ 4 พบว่าวัสดุดูดซับแบบรูพรุนสูงที่พัฒนาขึ้น มีประสิทธิภาพการดูดซับน้ำมันและสารเคมีเหลวแต่ละชนิดไม่แตกต่างอย่างมีนัยสำคัญทางสถิติเมื่อเทียบกับวัสดุโพลีโพรพิลีน ซึ่งวัสดุดูดซับทั้ง 2 ชนิดสามารถดูดซับน้ำมันเบนซินได้ดีที่สุด รองลงมาคือน้ำมันดีเซล น้ำมันดิบสังเคราะห์ น้ำมันหมู และน้ำมันพืช ตามลำดับ เนื่องจากไดอะตอมไมต์มีส่วนประกอบของซิลิกา และน้ำมันเบนซินมีส่วนประกอบของไฮโดรคาร์บอน น้ำมันเบนซินจะถูกดูดเข้าผ่านแรงแวนเดอร์วาลส์ระหว่างผิวของซิลิกาและโมเลกุลไฮโดรคาร์บอน (Janthakhao, 2022)
[image: ]แผนภูมิเส้นแสดงอัตราการดูดซับน้ำมันดิบสังเคราะห์ของวัสดุดูดซับแบบรูพรุนสูงและวัสดุดูดซับแบบโพลีโพรพิลีน
จากแผนภาพ พบว่าในช่วงวินาทีที่ 5-20 วินาที วัสดุดูดซับแบบรูพรุนสูงมีอัตราการดูดซับแตกต่างแบบมีนัยสำคัญเมื่อเทียบกับวัสดุดูดซับแบบโพลีโพรพิลีน เกิดแรงคาปิลลารีภายในโครงสร้างช่วงวินาทีที่ 60-300 วินาที (Pinto, 2024) และได้มีการปรับให้มีขนาดรูพรุนที่เล็กและสม่ำเสมอ ทำให้เพิ่มประสิทธิภาพในการกักเก็บน้ำมันในระยะเวลาที่นานขึ้นได้
[image: ]ตารางที่ 5 การทดสอบประสิทธิภาพการดูดซับน้ำมันและสารเคมีเหลวชนิดไม่มีขั้วของวัสดุดูดซับแบบรูพรุนสูงและวัสดุดูดซับแบบโพลีโพรพิลีนในการนำกลับมาใช้ซ้ำ
หมายเหตุ: *p ≤ 0.05
	จากตารางที่ 5 พบว่า วัสดุดูดซับแบบรูพรุนสูงจากเปลือกกล้วยและไดอะตอมไมต์ และวัสดุดูดซับแบบโพลีโพรพิลีน มีประสิทธิภาพในการดูดซับน้ำมันทั้ง 4 ชนิด ได้แก่ น้ำมันดีเซล น้ำมันพืช น้ำมันหมู และน้ำมันเบนซิน ไม่แตกต่างกันอย่างมีนัยสำคัญทางสถิติตลอดการทดสอบซ้ำ 3 ครั้ง แสดงให้เห็นว่าวัสดุดูดซับแบบรูพรุนสูงมีความสามารถในการนำกลับมาใช้งานซ้ำได้ดี และมีเสถียรภาพในการดูดซับน้ำมันไม่แตกต่างจากวัสดุดูดซับแบบโพลีโพรพิลีนอย่างมีนัยสำคัญทางสถิติ เนื่องจากหลักการดูดซับคือใช้แรงแวนเดอร์วาลส์ ซึ่งเป็นแรงที่มีพลังงานต่ำ และไม่ทำให้โครงสร้างทางเคมีของวัสดุเปลี่ยนแปลง (Leelatum, 2025)

4.สรุปผลการทดลอง
	การศึกษาการพัฒนาแผ่นดูดซับน้ำมันและสารเคมีเหลวชนิดไม่มีขั้วจากเปลือกกล้วยและไดอะตอมไมต์ด้วยกระบวนการ freeze drying พบว่าวัสดุที่สังเคราะห์ขึ้นมีโครงสร้างเป็นวัสดุรูพรุนสูง ซึ่งส่งผลโดยตรงต่อประสิทธิภาพในการดูดซับของเหลว อัตราส่วนของวัสดุรูพรุนระหว่างเปลือกกล้วยและไดอะตอมไมต์ 5:8 ให้ผลดีที่สุด การศึกษาการเคลือบวัสดุรูพรุนด้วยสารสกัดจากเปลือกไม้สนพบว่าการใช้ Butanol เป็นตัวทำละลายให้ปริมาณสารสกัดสูงที่สุดและทำให้วัสดุมีค่ามุมสัมผัสมากกว่า 90 องศา แสดงถึงสมบัติ hydrophobic ที่ดี เมื่อทดสอบเปรียบเทียบกับวัสดุดูดซับโพลีโพรพิลีนเชิงพาณิชย์ พบว่าวัสดุรูพรุนจากเปลือกกล้วยและไดอะตอมไมต์ที่เคลือบสารสกัดจากเปลือกไม้สนมีประสิทธิภาพการดูดซับและการเลือกดูดซับน้ำมันไม่แตกต่างอย่างมีนัยสำคัญ (p > 0.05) ทั้งนี้ประสิทธิภาพการดูดซับในการกลับมาใช้ซ้ำของวัสดุดูดซับแบบรูพรุนสูงยังมีค่าไม่แตกต่างอย่างมีนัยสำคัญ (p > 0.05) กับวัสดุดูดซับแบบโพลีโพรพิลีน ผลการทดลองโดยรวมสอดคล้องกับสมมติฐานที่ตั้งไว้และแสดงให้เห็นว่าวัสดุที่พัฒนาขึ้นมีศักยภาพในการนำไปใช้เป็นวัสดุดูดซับทางเลือกจากวัสดุชีวภาพที่มีต้นทุนต่ำ เป็นมิตรต่อสิ่งแวดล้อม สามารถนำกลับมาใช้ซ้ำ และสามารถประยุกต์ใช้ในการจัดการปัญหาคราบน้ำมันและสารเคมีรั่วไหลในสถานการณ์ฉุกเฉินได้อย่างยั่งยืน
กิตติกรรมประกาศ
	คณะผู้จัดทำขอขอบพระคุณ  	อาจารย์วิภา อาสิงสมานันท์ อาจารย์ที่ปรึกษาโครงงาน ที่ให้คำแนะนำ ถ่ายทอดความรู้ และชี้แนะแนวทางในการศึกษาค้นคว้าอย่างใกล้ชิดตลอดระยะเวลาการดำเนินโครงงาน
	ขอขอบพระคุณ โรงเรียนวิทยาศาสตร์จุฬาภรณราชวิทยาลัย พิษณุโลก ที่ให้การสนับสนุนด้านทุนทรัพย์ สถานที่ และทรัพยากรที่เอื้อต่อการดำเนินโครงงาน ตลอดจนบุคคลและหน่วยงานที่ให้ความช่วยเหลือในการดำเนินงาน คณะผู้จัดทำหวังเป็นอย่างยิ่งว่าโครงงานฉบับนี้จะเป็นประโยชน์ต่อการศึกษาค้นคว้าและการพัฒนาต่อยอดในอนาคต

เอกสารอ้างอิง 
นายกิตติพงศ์ ศรีสุข (2562) ได้ทำการศึกษาการพัฒนาวัสดุดูดซับน้ำมันจากเส้นใยธรรมชาติ โดยใช้ฟางข้าวและขี้เลื่อยเป็นวัตถุดิบหลักผ่านกระบวนการอบแห้งและขึ้นรูปเป็นแผ่นดูดซับ 
นางสาวพิมพ์ชนก แซ่ตั้ง (2563) 
	ได้ศึกษาการใช้ไดอะตอมไมต์เป็นวัสดุดูดซับน้ำมันจากน้ำ โดยทดสอบสมบัติด้านโครงสร้างรูพรุน พื้นที่ผิว และความสามารถในการดูดซับ พบว่าไดอะตอมไมต์มีพื้นที่ผิวสูง ดูดซับน้ำมันได้รวดเร็ว และดูดซับน้ำน้อย งานวิจัยนี้เป็นแนวทางสำคัญในการเลือกไดอะตอมไมต์มาใช้เพิ่มประสิทธิภาพวัสดุในโครงงานนี้
นายณัฐวุฒิ ชาญชัย (2564)
	 ได้ทำการศึกษาการนำเปลือกกล้วยมาใช้เป็นวัสดุดูดซับสารอินทรีย์ โดยผ่านกระบวนการอบแห้ง บด และปรับสภาพพื้นผิว พบว่าเปลือกกล้วยมีหมู่ฟังก์ชันและโครงสร้างเส้นใยที่ช่วยยึดจับสารได้ดี และสามารถเพิ่มประสิทธิภาพได้เมื่อผสมกับวัสดุอื่น ซึ่งสอดคล้องกับแนวคิดการผสมเปลือกกล้วยกับไดอะตอมไมต์ในโครงงานนี้
นางสาวสุภาวดี อินทร์ทอง (2565)
	 ได้ศึกษาการพัฒนาวัสดุรูพรุนจากวัสดุชีวภาพผสมแร่ธรรมชาติ เพื่อใช้ดูดซับน้ำมันและสารเคมี พบว่าวัสดุมีน้ำหนักเบา แข็งแรงพอเหมาะ ดูดซับน้ำมันได้มาก และสามารถนำกลับมาใช้ซ้ำได้หลายครั้ง งานวิจัยนี้สนับสนุนแนวทางการพัฒนาวัสดุผสมในโครงงานนี้โดยตรง

